A Bizottság 318/2003/EK rendelete

(2003. február 19.)

a tojásra vonatkozó egyes forgalmazási előírásokról szóló 1907/90/EGK rendelet végrehajtása részletes szabályainak bevezetéséről szóló 1274/91/EGK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb az 5/2001/EK [1] rendelettel módosított, a tojásra vonatkozó egyes forgalmazási előírásokról szóló, 1990. június 26-i 1907/90/EGK [2] tanácsi rendeletre, és különösen annak 10. cikke (3) bekezdésére és 20. cikke (1) és (4) bekezdésére,

mivel:

(1) A legutóbb a 45/2003/EK [3] rendelettel módosított 1274/91/EGK [4] bizottsági rendelet megállapítja a tojáságazatban a forgalmazási előírások végrehajtásához szükséges rendelkezéseket.

(2) Az 1274/91/EGK rendelet 31. cikke (1) bekezdésének a) pontja a szállításra kész osztályozott tojásokon a csomagolóközpontokban elvégzett ellenőrzésekre utal, nem pedig a csomagolóközpontokból kikerülő tojások ellenőrzéseire. Ezért az összetévesztés vagy téves értelmezés elkerülése érdekében a 31. cikk (1) bekezdése a) pontjának jelenlegi szövegét ennek megfelelően módosítani kell.

(3) A megfelelő területrendezés biztosítása és a káros betegségek kialakulásának megelőzése érdekében szükség lehet a tojótyúkok szabadtéri kifutójának váltogatására. A madarak számára szabad hozzáférést kell biztosítani az egész bekerített kifutóterülethez, és amikor a váltogatás olyan külterjes szabadtartásos rendszerben történik, ahol minden tyúkra legalább 10 m2 jut, minden madárnak mindenkor legalább 2,5 m2-t kell biztosítani.

(4) Az 1274/91/EGK rendeletet ezért ennek megfelelően módosítani kell.

(5) Az e rendeletben előírt intézkedések összhangban vannak a Baromfihús- és Tojáspiaci Irányítóbizottság véleményével,

ELFOGADTA EZT A RENDELETET:

1. cikk

Az 1274/91/EGK rendelet a következőképpen módosul:

1. A 31. cikk (1) bekezdésének a) pontjában "a csomagolóközpontból való elszállításkor:" bevezető kifejezés helyébe "a csomagolóközpontban, szállításra készen:" kifejezés lép;

2. A III. mellékletben az a) pont harmadik francia bekezdésének helyébe a következő szöveg lép:

"– a szabadtéri kifutóknak legalább az 1999/74/EK tanácsi irányelv 4. cikke (1) bekezdése harmadik albekezdése b) pontjának ii. alpontjában meghatározott feltételeket kell teljesíteniük, ahol a maximális állománysűrűség semmikor sem haladhatja meg a tyúkok számára rendelkezésre álló területen hektáronként a 2500 tyúkot vagy 4 m2-ként egy tyúkot; mindazonáltal, ahol tyúkonként legalább 10 m2 áll rendelkezésre és ahol váltogatást végeznek, és a tyúkok az állomány egész élete során szabadon hozzáférnek az egész területhez, minden alkalmazott bekerített kifutónak minden tyúk számára mindenkor legalább 2,5 m2-t kell biztosítania,

– a szabadtéri kifutók nem terjedhetnek túl az épület legközelebbi baromfiajtajától számított 150 méter sugarú körön; mindazonáltal, az épület legközelebbi baromfiajtajától számított távolság legfeljebb 350 m-ig kiterjeszthető, feltéve, ha az e rendelkezés szerinti elegendő számú menedéket és itatóvályút osztottak el az egész szabadtéri kifutón, hektáronként legalább négy menedékkel."

2. cikk

Ez a rendelet az Európai Unió Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2003. február 19-én.

a Bizottság részéről

Franz Fischler

a Bizottság tagja

[1] HL L 2., 2001.1.5., 1. o.

[2] HL L 173., 1990.7.6., 5. o.

[3] HL L 7., 2003.1.11., 60. o.

[4] HL L 121., 1991.5.16., 11. o.

--------------------------------------------------